આ સંવાદ ભલે કાલ્પનિક રહ્યા, પરિસ્થિત તદ્દન વાસ્તવિક બની રહેવાની છે. અને તેનું નિમિત્ત છે દીનાનાથ બત્રા. સંસ્કૃતિગૌરવની લ્હાયમાં ઈતિહાસને પોતાના રંગે રંગવાના કિસ્સાઓની નવાઈ રહી નથી. પણ આમાં કેવળ ઈતિહાસની વાત નથી, કેટલાક સર્જકોની રચનાઓમાં રહેલા શબ્દોને બદલવાની ચેષ્ટા કરવામાં આવી રહી છે. રાષ્ટ્રીય સ્વયંસેવક સંઘ સાથે સંલગ્ન ‘શિક્ષા સંસ્કૃતિ ઉત્થાન ન્યાસ’ના વડા દીનાનાથ બત્રાએ ‘નેશનલ કાઉન્‍સિલ ઑફ એજ્યુકેશનલ રીસર્ચ એન્‍ડ ટ્રેનિંગ (એન.સી.ઈ.આર.ટી.)’નાં વિવિધ પાઠ્યપુસ્તકોમાં ફેરફાર કરવા માટે પાંચ પાનાં ભરીને ભલામણો કરી છે. બત્રા અગાઉ રાષ્ટ્રીય સ્વયંસેવક સંઘની શૈક્ષણિક પાંખ ‘વિદ્યાભારતી’ના ભૂતપૂર્વ વડા રહી ચૂક્યા છે. બત્રાએ કવિ પાશ, મિર્ઝા ગાલીબ, રવીન્‍દ્રનાથ ટાગોર દ્વારા તેમની રચનાઓમાં વપરાયેલા કેટલાક શબ્દો તેમજ ચિત્રકાર મકબૂલ ફિદા હુસેનની આત્મકથામાંના કેટલાક શબ્દોને બદલવા સૂચવ્યું છે, જેમાંનું એક જ્વલંત ઉદાહરણ આ લેખના આરંભે મૂક્યું છે. આ ઉપરાંત ઘણા અંગ્રેજી, અરબી તેમજ ઉર્દૂ શબ્દોને બદલવાની ભલામણ કરવામાં આવી છે.